Нобэ
Абхъаз Республикэм щагъэлъапIэ Хэкур зыхъумэу хэкIуэдахэм я фэеплъ махуэр. Республикэм и Совет Нэхъыщхьэм 1993 гъэм къищта унафэм ипкъ иткIэ ягъэуващ.
Париж и унафэщI Лепин Луи 1893 гъэм унафэ къыдигъэкIащ «Мотор зыдэт транспорт зэрагъэкIуэну хуит зыщI дэфтэрхэр тыным и IуэхукIэ» — ахэращ иджырей правахэр къызытращIыкIыжар.
Великобританием щыщ Фолкстон къалэм 1908 гъэм щызэхэтащ пщащэ нэхъ дахэр къыхэхыным теухуа япэ дунейпсо зэпеуэр.
1930 гъэм СССР-м къыщащтащ пэщIэдзэ щIэныгъэ дэтхэнэ и цIыхуми Iэмал имыIэу иIэн зэрыхуейм теухуа унафэ.
ФутболымкIэ дунейпсо чемпионатым, 2014 гъэм Бразилием щекIуэкIынум, хэтынухэр къыщыхах зэIущIэм щызэхуэзэнущ Ирландие Ищхъэрэмрэ Урысеймрэ я командэ къыхэхахэр.
Шэрджэс усакIуэ, тхакIуэ Дыгъужь Къурмэн къызэралъхурэ илъэс 72-рэ ирокъу.
Тырку Республикэм щылажьэ «Каффед» зэгухьэныгъэм хэт, Дунейпсо Адыгэ Хасэм и тхьэмадэм и къуэдзэ Джандемир (Гугъэв) Джихьан и ныбжьыр илъэс 65-рэ ирокъу.
ТхакIуэ, журналист, «Черкес хэку» газетым и редактор нэхъыщхьэ Тхьэгъэпсэу Увжыкъуэ и ныбжьыр илъэс 52-рэ ирокъу.
КъБР-м щIыхь зиIэ и артисткэ Тхьэщыгъуей Жаннетэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх къыщешхынкIэ хъунущ. Хуабэр махуэм градус 24 — 25-рэ, жэщым градус 18 — 21-рэ щыхъунущ.
